2019 шықәсазы Аԥсны ашколқәа ирылгеит 1889-ҩык аҵаҩцәа. Ҵыԥхгьы убриаҟара аушьҭымҭацәа ыҟан.
Аҟәатәи абжьаратә школ №4 сынтәа 60-ҩык аушьҭымҭацәа аман, урҭ рыбжьара ҩыџьа хьтәы медалла иалгоит. Агәырӷьаратә цәаҳәаҿы ашкол ахыркәшара рыдырныҳәалеит ашкол адиректор, аҭаацәа, актәи акласс аҵаҩцәа.
Аушьҭымҭацәа рхаҭагьы иеизаз зегьы иџьаршьаша ақәыргыламҭақәа ҟарҵеит. Урҭ итрадициахаз авальс икәашеит, арԥарцәа амцабз иаҩызаз аашьхарыуаа рыкәашара нарыгӡеит, аӡӷабцәа ракәзар, аԥсуа жәлар рыкәашарақәа ирылхыз апопурри ддырбеит. Аушьҭымҭацәа иара убас дрыдныҳалеит апроект "Ты супер!" актәи асезон аҟны иаиааиз, ари ашкол иҭоу Валериа Адлеиԥҳа. Лара урҭ ирзылҳәеит аԥсышәала ашәа "Са сзы улаша".
Очамчыратәи ашкол №2 аҟны агәырӷьаратә цәаҳәа агимн ала иалагеит. Аушьҭымҭацәа амилаҭтә маҭәа рышәҵаны Аԥсны абираҟ дәылыргеит.
Аҭыԥҳацәа аӡәырҩы рылаӷырӡқәа рзынкыломызт, рырҵаҩцәеи рҩызцәеи дареи реиԥырҵра рцәыцәгьан. Иара убас дара иргәалажыршәон рышколтә ԥсҭазаараҟны иҟалақәоз узырччоз, ргәалашәараҿы инхаз ахҭысқәеи.
Очамчырагьы ари аныҳәа кәашарылеи шәаҳәарылеи иаԥылеит. Урҭ ахәаԥшцәа иддырбеит адаулқәа рыҟны ахәмарра, авальс кәашара, иахьатәи аамҭа иақәшәо ашәақәеи акәашарақәеи. Урҭ ирыцдырӷызуан рырҵаҩцәагьы.